[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.7.2009

COM(2009) 377 τελικό

2009/0103 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την κατάργηση ορισμένων παρωχημένων πράξεων του Συμβουλίου στον τομέα της Κοινής Γεωργικής Πολιτικής

ΑΙΤΙΟΛΟΓΙΚΗ ΕΚΘΕΣΗ

Ορισμένες πράξεις που εγκρίθηκαν τις τελευταίες δεκαετίες έχουν εξαντλήσει όλες τις δυνατότητές τους, εξακολουθούν όμως να παραμένουν σε ισχύ. Είναι πλέον απαρχαιωμένες λόγω του προσωρινού τους χαρακτήρα ή επειδή το περιεχόμενό τους ενσωματώθηκε σε μεταγενέστερες πράξεις. Αρκετά μέτρα που συνδέονται με την προσχώρηση νέων κρατών μελών κατέστησαν άνευ αντικειμένου μετά την προσχώρησή τους. Το Ευρωπαϊκό Κοινοβούλιο, το Συμβούλιο και η Επιτροπή συμφώνησαν με τη διοργανική τους συμφωνία για τη βελτίωση της νομοθεσίας ότι το κοινοτικό δίκαιο πρέπει να επικαιροποιείται και να γίνεται πιο συνοπτικό με την κατάργηση πράξεων οι οποίες πλέον δεν εφαρμόζονται[1]. Οι πράξεις που είναι πλέον άνευ αντικειμένου πρέπει να αφαιρούνται από το « κοινοτικό κεκτημένο », προκειμένου να βελτιώνεται η διαφάνεια και η ασφάλεια του κοινοτικού δικαίου.

Η Επιτροπή προέβη σε αρκετές ενέργειες για την αφαίρεση της παρωχημένης νομοθεσίας από το κεκτημένο , εν μέρει μέσω της κλασικής διαδικασίας κατάργησης, εν μέρει χαρακτηρίζοντας παρωχημένες τις σχετικές πράξεις της Επιτροπής. Πρόσφατα η Επιτροπή χαρακτήρισε παρωχημένες περίπου 250 πράξεις του γεωργικού τομέα[2]. Στην ανακοίνωσή της «Απλουστευμένη ΚΓΠ για την Ευρώπη - προς όφελος όλων», της 18ης Μαρτίου 2009, η Επιτροπή επιβεβαίωσε την πρόθεσή της να προβεί σε εκκαθάριση των κανόνων στον τομέα της γεωργίας[3]. Η παρούσα πρόταση προβλέπεται στο «κυλιόμενο πρόγραμμα απλούστευσης» που εγκρίθηκε στο πλαίσιο της εφαρμογής της στρατηγικής της Επιτροπής για την απλούστευση του ρυθμιστικού περιβάλλοντος, όπως επικαιροποιήθηκε πρόσφατα - έγγραφο COM (2008) 712 παράρτημα 2 του νομοθετικού προγράμματος και του προγράμματος εργασίας της Επιτροπής για το 2009».

Η Επιτροπή εντόπισε ορισμένες πράξεις του Συμβουλίου που αφορούν την Κοινή Γεωργική Πολιτική, οι οποίες έχουν εξαντλήσει όλες τις δυνατότητές τους. Δεν εμπίπτει στις αρμοδιότητες της Επιτροπής να χαρακτηρίσει παρωχημένες πράξεις του Συμβουλίου. Για λόγους ασφάλειας δικαίου, η Επιτροπή προτείνει οι πράξεις που περιλαμβάνονται στην παρούσα πρόταση να καταργηθούν από το Συμβούλιο.

2009/0103 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την κατάργηση ορισμένων παρωχημένων πράξεων του Συμβουλίου στον τομέα της Κοινής Γεωργικής Πολιτικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 36 και 37,

την πρόταση της Επιτροπής[4],

τη γνώμη του Ευρωπαϊκού Κοινοβουλίου[5],

Εκτιμώντας τα εξής:

(1) Η βελτίωση της διαφάνειας του κοινοτικού δικαίου αποτελεί ουσιαστικό στοιχείο της στρατηγικής για τη βελτίωση της νομοθεσίας, την οποία αυτή τη στιγμή υλοποιούν τα θεσμικά όργανα της Κοινότητας. Σε αυτό το πλαίσιο ενδείκνυται η αφαίρεση από την ισχύουσα νομοθεσία εκείνων των πράξεων που είναι πλέον άνευ πραγματικού αντικειμένου.

(2) Οι ακόλουθοι κανονισμοί και απόφαση που αφορούν την Κοινή Γεωργική Πολιτική έχουν καταστεί άνευ αντικειμένου, παρόλο που τυπικά συνεχίζουν να ισχύουν:

- Κανονισμός (ΕΟΚ) αριθ. 2602/69 του Συμβουλίου, της 18ης Δεκεμβρίου 1969, περί διατηρήσεως της διαδικασίας των επιτροπών διαχειρίσεως[6]. Ο εν λόγω κανονισμός έχει καταστεί άνευ αντικειμένου δεδομένου ότι το περιεχόμενό του έχει ενσωματωθεί σε μεταγενέστερες πράξεις.

- Κανονισμός (ΕΟΚ) αριθ. 922/72 του Συμβουλίου, της 2ας Μαΐου 1972, περί καθορισμού των γενικών κανόνων χορηγήσεως ενισχύσεως για τους μεταξοσκώληκες, για την περίοδο εκτροφής 1972/1973[7]. Ο εν λόγω κανονισμός έχει καταστεί άνευ αντικειμένου δεδομένου ότι κάλυπτε μόνο τα έτη 1972 και 1973.

- Κανονισμός (ΕΟΚ) αριθ. 3570/90 του Συμβουλίου, της 4ης Δεκεμβρίου 1990, περί των παρεκκλίσεων που πρέπει να προβλεφθούν για τις γεωργικές στατιστικές έρευνες στη Γερμανία στο πλαίσιο της γερμανικής ενοποίησης[8]. Ο εν λόγω κανονισμός έχει καταστεί άνευ αντικειμένου δεδομένου ότι προοριζόταν για εφαρμογή κατά τη μεταβατική περίοδο μετά την ενοποίηση της Γερμανίας.

- Κανονισμός (ΕΚ) αριθ. 2611/95 του Συμβουλίου, της 25ης Οκτωβρίου 1995, για τη δυνατότητα χορήγησης εθνικής αντισταθμιστικής ενίσχυσης για τις απώλειες γεωργικών εισοδημάτων που προκλήθηκαν από νομισματικές διακυμάνσεις σε άλλα κράτη μέλη[9]. Ο εν λόγω κανονισμός έχει καταστεί άνευ αντικειμένου δεδομένου ότι αφορούσε τη δυνατότητα χορήγησης ενίσχυσης για περίοδο τριών ετών, που έπρεπε να κοινοποιηθεί πριν από τις 30 Ιουνίου 1996.

- Κανονισμός (ΕΚ) αριθ. 1107/2007 του Συμβουλίου, της 26ης Σεπτεμβρίου 2007, για παρέκκλιση από τον κανονισμό (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς όσον αφορά την παύση καλλιέργειας για το έτος 2008[10]. Ο εν λόγω κανονισμός έχει καταστεί άνευ αντικειμένου δεδομένου ότι κάλυπτε μόνο το έτος 2008.

- Απόφαση 85/360/ΕΟΚ του Συμβουλίου, της 16ης Ιουλίου 1985, σχετικά με την αναδιάρθρωση του συστήματος γεωργικών στατιστικών ερευνών στην Ελλάδα[11]. Η εν λόγω απόφαση έχει καταστεί άνευ αντικειμένου δεδομένου ότι κάλυπτε την περίοδο 1986 - 1996 .

(3) Για λόγους ασφάλειας δικαίου και σαφήνειας πρέπει να καταργηθούν οι εν λόγω παρωχημένοι κανονισμοί και απόφαση.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι κανονισμοί (ΕΟΚ) αριθ. 2602/69, (ΕΟΚ) αριθ. 922/72, (ΕΟΚ) αριθ. 3570/90, (ΕΟΚ) αριθ. 2611/95, (ΕΚ) αριθ. 1107/85 και η απόφαση 85/360/ΕΟΚ καταργούνται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες

Για το Συμβούλιο

Ο Πρόεδρος[pic][pic][pic][pic][pic][pic][pic][pic][pic][pic][pic][pic]

[1] ΕΕ C 321 της 6.2.2009, σ. 1.

[2] ΕΕ C 30 της 6.2.2009, σ. 18

[3] COM(2009) 128 τελικό, της 18.3.2009.

[4] ΕΕ C , , σ. .

[5] ΕΕ C , , σ. .

[6] ΕΕ L 324, 27.12.1969, σ.23.

[7] ΕΕ L 106 της 5.5.1972, σ.1.

[8] ΕΕ L 353 της 17.12.1990, σ. 8.

[9] ΕΕ L 268 της 10.11.1995, σ. 3.

[10] ΕΕ L 253 της 28.9.2007, σ. 1.

[11] ΕΕ L 191 της 23.7.1985, σ. 53.